सो, भारतीय शासन-व्यवस्था का मोदी-युग आईनों की हार का युग है। यह हर रोज़ एक नई कहानी परोस कर लोगों की उम्मीद जगाए रखने का युग है। हमारे देश को इसके दस्तूरों ने अब तक बचा रखा है। हमारे समाज में रोने-धोने के भी दस्तूर हैं। लोग खुद को दुनिया की निग़ाहों से बचा कर रोते हैं। लेकिन इसका मतलब यह नहीं है कि वे रोते नहीं हैं। आज उनका रोना न सुनने वाले कल आने वाली आंसुओं की सूनामी का अंदाज़ नहीं लगा पा रहे हैं। आम-जन के सियासी-फ़ैसले किसी के तर्कों से तय नहीं होते हैं। वे भीतर-ही-भीतर आकार लेते रहते हैं और वक़्त आने पर अपनी कूंची फेर देते हैं। साढ़े तीन साल से थोथा आत्मविश्वास टपकाते एक प्रधानमंत्री को देख-देख कर उकता गए लोगों की चुप्पी अब टूट रही है। देश की सूनी मुंडेर को झूठी आस दे कर बहलाने के दिन लद रहे हैं। लुंजपुंज विपक्ष के भरोसे खुद को पराक्रमी समझने वालों को कौन यह समझाए कि असली विपक्ष राजनीतिक समूहों की चारदीवारी से नहीं, जन-मानस की अवधारणाओं के बहाव से परिभाषित होता है। वह किसी चेहरे-मोहरे का मोहताज़ नहीं होता। जन-सोच की नदी का यह बहाव अब मोड़ ले चुका है। दिख रहा हो तो ठीक। न दिख रहा हो तो और भी ठीक।